   ڪينبرا (ويب ڊيسڪ) آسٽريلوي حڪومت ڪورونا وائرس جي مريضن جو اطلاع ڏيندڙ ايپ متعارف ڪرائي ڇڏي. آسٽريليا ۾ لڳ ڀڳ ٻه ملين شهرين هڪ نئين سمارٽ فون ايپ ڊائون لوڊ ڪئي آهي، جيڪا واهپيدارن کي انهن جي ڀرپاسي ۾ موجود اهڙن ماڻهن بابت آگاهه ڪري ٿي، جيڪي ڪورونا وائرس جو شڪار هجن. اها ايپليڪيشن آسٽريلوي حڪومت طرفان آچر جي رات جاري ڪئي وئي آهي. جيڪڏهن ڪنهن شخص جي ڪورونا ٽيسٽ هاڪاري آئي آهي ته اها ايپ استعمال ڪندڙ کي ان حوالي سان آگاهه ڪري ٿي. اها ايپليڪيشن بليو ٽوٿ جي مدد سان ڪم ڪري ٿي، جنهن کي آسٽريليا ۾ زندگي معمول تي آڻڻ لاءِ اهم قرار ڏنو پيو وڃي. ايپ جي حوالي سان خدشا هئا ته اها ماڻهن جي پرائيويسي جي حقن جي ڀڃڪڙي جو سبب بڻجي سگهي ٿي پر اختيارين چيو آهي ته اها رڳو وبا جي دور ۾ مدد لاءِ ٺاهي وئي آهي ۽ ماڻهن جي ذاتي ڄاڻ تائين پهچ لاءِ ناهي.